Дзяржаўная ўстанова адукацыі

“Чалюшчавіцкая сярэдняя школа”

Выхаваўчае мерапрыемства для вучняў пачатковых класаў

Значэнне прыроды ў жыцці чалавека

Педагог, які выконвае функцыі

класнага кіраўніка

Баравік Аксана Аляксандраўна

Чалюшчавічы, 2019

Тэма: Значэнне прыроды ў жыцці чалавека

Мэта і задачы: абагульніць і сістэматызаваць веды вучняў пра прыроду, пра ўзаемасувязь усяго жывога ў свеце і ролю прыроды ў жыцці чалавека; выпрацоўваць уменні вырашаць экалагічныя задачы і прагназаваць вынікі дзейнасці чалавека; выхоўваць беражлівыя адносіны да прыроды.

Абсталяванне: карткі з заданнямі, яблыкі, кветкі, грушы, агуркі, плакат “Крыніцы забруджвання прыроды”, відэафільм “Чернобыльская катастрофа - шокирующие кадры аварии на АЭС 26 апреля 1986 года”.

Ход занятка

Настаўнік дэманструе вучням дары прыроды (яблыкі, кветкі, грушы, агуркі).

* Хто дае гэтыя рэчы чалавеку? ( Прырода)

Настаўнік чытае казку.

Жылі-былі на свеце сябры: Чалавек і Прырода. Прырода давала Чалавеку ўсё: адзенне, жыллё, ежу. А Чалавек даглядаў лугі і лясы, засяваў палі, вырошчваў сады.

Але потым Чалавеку гэтага стала мала. Ён разбагацеў і забыўся пра дружбу з прыродай. Пабудаваў заводы і фабрыкі, якія выкідвалі слупы дыму ў неба, забруджваючы паветра, высякаў лясы, асушваў балоты, у рэкі зліваў адходы.

Не вытрымала прырода і цяжка захварэла: сталі выміраць жывёлы і птушкі, гінуць расліны. А потым захварэў і сам чалавек. І тут ён успомніў пра сваю сяброўку. Прыйшоў Чалавек да Прыроды і не пазнаў яе.

Чалавек зразумеў колькі кепскага ён зрабіў Прыродзе і задумаўся.

Гутарка па пытаннях.

-Чаму сталі выміраць жывёлы і птушкі?

-Хто быў у гэтым вінаваты?

-Ці можа чалавецтва абыйсціся без прыроды?

Настаўнік звяртаецца да вучняў:

-Кожны з нас па-рознаму ўяўляе, што такое прырода. Хтосьці ўспомніць рэчку, хтосьці лес, а нехта прыгадае заснежаную горку, з якой так добра катацца на лыжах.

-Запішыце зараз тыя словы, якія ўспамінаюцца вам, калі чуеце слова прырода.

Вучні запісваюць, потым зачытваюць свае словы.

-А цяпер выберыце адно з гэтых слоў, якое вам найбольш падабаецца , і намалюйце яго, напрыклад, кропельку расы, воблачка ці кветачку.

З малюнкаў дзяцей складаецца калаж “Наша прырода”.

Хвілінка рэлаксацыі.

-Заплюшчыце вочкі і ўявіце сябе летам у лесе. Вакол стаяць дрэвы, па галінках скачуць вавёркі. Пад дрэвамі прыгожы дыван з травы і кветак. Матылі і чмялі кружацца над імі. Пад кустом зайчык схаваўся ад лісы. Уверсе – блакітнае неба, з якога льюцца песні птушак. Дзеці прыйшлі па ягады.

-Усё ў прыродзе звязана паміж сабой і не можа існаваць асобна.

-Давайце ўспомнім казкі, у якіх прырода дапамагае чалавеку (“Каток-залаты лабок” , “З рога ўсяго многа” і інш.)

Разглядваецца плакат “Крыніцы забруджвання прыроды”.

Складаецца спіс прычын забруджвання прыроды чалавекам:

аўтамабілі;

заводы;

фабрыкі;

электрастанцыі….

-Існуе яшчэ адна крыніца забруджвання – тэхнагенныя катастрофы: аварыі на буйных танкерах, якія перавозяць нафту, лясныя пажары, выбухі газапровадаў. А якая страшэнная катастрофа закранула тэрыторыю нашай краіны? (Аварыя на ЧАЭС)

Прагляд відэафільма “Чернобыльская катастрофа - шокирующие кадры аварии на АЭС 26 апреля 1986 года.”

Вучні прад кіраўніцтвам настаўніка ўзгадваюць, якія наступствы мела Чарнобыльская аварыя для Беларусі.

Гульня “Закончы сказ”

1. Хлопчык разбурыў гняздо і …

2. Людзі высеклі лес і …

3. Брудная вада з завода трапіла ў раку і …

Работа ў групах

Заданне. Скласці прыкметы .

1 група

Журавель прыляцеў – (цяпло прынёс).

Шмат жалудоў на дубе- (да халоднай зімы).

2 група

Ластаўка прыляцела –(хутка гром прагрыміць).

Раніцай трава сухая –(чакай к вечару дажджу).

Праводзіцца абмеркаванне выкананага задання.

Гульня “Так ці не”

1. Лупатую жабу, паўзучага вужа, непаваротлівую рапуху, непрыемных вусеняў можна прагнаць, але лепш бы іх зусім не было на свеце. (Не)

2. Кожная жывёла робіць у прыродзе сваю патрэбную і карысную справу, іх неабходна берагчы і ахоўваць. (Так)

3. У прыродзе можна пагуляць: нарваць лісця і кветак, вянкоў наплесці. Іх шмат – яшчэ вырастуць. (Не)

4. Галінкі не ламай, беражы ўсё жывое, ні травінкі , ні лісточка дарэмна не рві. (Так)

Завучванне на памяць верша.

Давайце пасадзім па дрэўцу

Х. Гурыновіч

Давайце, юныя сябры,

Па дрэўцу восенню пасадзім

Ля кожнай лавачкі ў двары

І паўз сцяжынкі ў кожным садзе.

Рабінкі, ліпкі і кляны-

У скверы, паркі, на алейцы.

Хай толькі прымуцца яны,

Маленькія перасяленцы.

Нахай і паркі, і сады

Шумяць зялёным буйным веццем…

Той, хто хоць дрэўца пасадзіў,-

Невыпадкова жыў на свеце.

Вучні пад кіраўніцтвам настаўніка робяць вывад: людзі павінны берагчы прыроду, захоўваць яе для наступных пакаленняў. Чалавек надзелены розумам, і гэта ўскладвае на яго вялікую адказнасць за жыццё на Зямлі.